text: El Carrer de la Colònia Güell està dedicat a Josep Reixac, que diuen que va ser un contramestre de telers i ajudant de Jacint Barrau, inventor del teler que portava el seu nom.
  Al carrer Reixac de la Colònia Güell , abans se l'anomenava col·loquialment carrer Nou. Segons he pogut observar a altres pobles de Catalunya on també hi tenen aquest nom, el carrer Nou acostuma a ser un dels carrer més antics del poble, on primer hi ha el carrer que és més antic i seguidament ve el carrer nou. I la Colònia no n'és una excepció; el carrer Nou va ser un dels primers carrers en construir-se. Per l'estètica de les construccions, tot fa pensar que els primers edificis devien ser els de la façana dels números parells, i les cinc primeres cases de les del costat dels senars, les tres primeres similars a les que tenen en front, i les del número 7 i 9, de semblança islàmica.
  Podríem dir que el carrer Reixac de la Colònia Güell és l'eix comercial del poble, si tenim els pocs comerços que ens queden, ja que aquí hi ha l'estanc, la bodega i la farmàcia, a part del restaurant El Capritx. També per ser el carrer d'accés a la Cripta fa que sigui molt més transcorregut que altres carrers de la Colònia Güell. Per acabar-ho d'arreglar, en una planificació barroera dels antics consistoris el van convertir en una via de doble sentit obligada pels cotxes que van i vénen del casc antic de Santa Coloma de Cervelló.
  Carrer Reixac de la Colònia Güell: El costat corresponent als números senars
  Si els primers carrers del poble van ser el carrer Barrau, Malvehí i Aranyó (amb Llevant, Ponent i Monturiol), el nostre carrer i el Claudi Güell hi fan escaire, un angle recte que dibuixa la direcció dels quatre punts cardinals.